b'\n_START_ARTICLE_\nBitka pri Kondur\xc4\x8di\n_START_SECTION_\nRaziskave\n_START_PARAGRAPH_\nRuski znanstveniki, ki so preu\xc4\x8devali posledice bitke, med njimi M.I. Ivanin, A.J. Jakuboski, G.V. Vernadski, M.G. Safargalijev, L.N. Gumilev, A.H. Halikov in R.H. Barjev, so ogotovili, da je bitka igrala klju\xc4\x8dno vlogo v zgodovini Zlate horde in Srednjega Povol\xc5\xbeja. Nekateri drugi raziskovalci, na primer V.L. Jegorov, trdijo, da bitka ni bila tako zelo pomembna, ker je bil gospodarski polo\xc5\xbeaj Zlate horde kljub porazu \xc5\xa1e vedno velik in se je Toktami\xc5\xa1 obdr\xc5\xbeal na oblasti._NEWLINE_Sodobne raziskave znanstvenikov I.M. Mirgalejeva in F.M. Ibjatova, ki so pokazale, da je bitka pomenila za\xc4\x8detek propada Zlate horde, so pritegnile pozornost tudi sodobnih evropskih in ameri\xc5\xa1kih zgodovinarjev.\n_START_SECTION_\nOzadje\n_START_PARAGRAPH_\nMlademu in sposobnemu Toktami\xc5\xa1u je po bitki pri Kulikovu leta 1380 s Timur Lenkovo podporo uspelo prevzeti oblast v celi Zlati hordi. Toktami\xc5\xa1 se je naslednjih nekaj let ukvarjal predvsem z notranjimi zadevami in gospodarskimi in voja\xc5\xa1kimi reformami. Ko se je Zlata horda opomogla od posledic notranjih sporov, se je Toktami\xc5\xa1 za\xc4\x8del aktivno ukvarjati z zunanjo politiko in sku\xc5\xa1al obnoviti nekdanji vpliv Zlate horde. Na severu je opravil ve\xc4\x8d uspe\xc5\xa1nih pohodov na rusko ozemlje in ga pokoril, na jugu pa je bilo stanje bolj resno, ker je tam vladal njegov pokrovitelj Timur Lenk. Leta 1385 se je kljub temu odpravil na Kavkaz in spro\xc5\xbeil vojno s Timur Lenkom._NEWLINE_V prvih \xc5\xa1tirih letih vojne ni nobena stran dosegla kak\xc5\xa1nega velikega uspeha, potem pa se je Toktami\xc5\xa1eva ogromna vojska postopoma razpr\xc5\xa1ila in se s Kavkaza umaknila v Povol\xc5\xbeje. Timur Lenkova vojska je na za\xc4\x8detku leta 1391 vdrla na ozemlje Zlate horde in junija pri\xc5\xa1la v stik s Toktami\xc5\xa1evo vojsko. Sledila je odlo\xc4\x8dilna bitka. Po \xc5\xa0arif Ad Dinovih poro\xc4\x8dilih Toktami\xc5\xa1 ni bila povsem pripravljen na Timur Lenkov napad. Njegova vojska se je za\xc4\x8dela umikati proti jugu in posku\xc5\xa1ala pobegniti preko Volge, vendar jo je med pre\xc4\x8dkanjem reke Kondur\xc4\x8de dohitela Timur Lenkova vojska.\n_START_SECTION_\n\xc5\xa0tevil\xc4\x8dnost armad\n_START_PARAGRAPH_\nObe vojski so bili po takratnih merilih ogromni. Iz ruskih kronik, v katerih podatki temeljijo verjetno na Karasapkajskem napisu, nekateri zgodovinarji sklepajo, da je Timurjeva vojska \xc5\xa1tela 300.000-400.000 mo\xc5\xbe, ker z manj\xc5\xa1o vojsko ne bi mogel osvojiti Zlate horde._NEWLINE_Toktami\xc5\xa1eva vojska je bila \xc5\xa1e ve\xc4\x8dja. \xc5\xa0arafaddin Jazdi je o njej zapisal: \xc2\xbbKo so vojaki obeh strani postavili svoje bojne linije drug proti drugemu, je Toktami\xc5\xa1eva vojska na levem in desnem boku obdajala Timurjevo vojsko\xc2\xab.\n_START_SECTION_\nBitka\n_START_PARAGRAPH_\nTudi perzijski viri omenjajo, da je bila Toktami\xc5\xa1eva vojska \xc5\xa1tevil\xc4\x8dnej\xc5\xa1a od Timurjeve._NEWLINE_Bitko so podrobno so podrobno opisali Nizam al-Din \xc5\xa0ami, \xc5\xa0araf al-Din Jazdi in Mirhond. \xc5\xa0tevilni zgodovinarji so, o\xc4\x8ditno po pomoti, v bitko vklju\xc4\x8dili nekaj dejanj iz drugih bitk med Toktami\xc5\xa1em in Timur Lenkom: tere\xc5\xa1ke leta 1395 ali sejhunske spomladi leta 1389. Nekaj zgodovinarjev trdi, da je bitka trajala tri dni in ne samo en dan, kot meni ve\xc4\x8dina._NEWLINE_Timurjeva vojska je imela dobro oboro\xc5\xbeeno in usposobljeno pehoto, mo\xc4\x8dan center in mnogo bolj\xc5\xa1o organizacijo kot vojska Zlate horde, kar je vplivalo na izid bitke. Razdeljena je bila na sedem enot, od katerih sta bili dve v rezervi in pod neposrednim Timurjevim poveljstvom. Pehota na boji\xc5\xa1\xc4\x8du je bila za\xc5\xa1\xc4\x8ditena z jarki in velikimi \xc5\xa1\xc4\x8diti. Centru je poveljeval mirza Sulejman\xc5\xa1ah, enotam za njim Mohamed Sultan, desnemu krilu mirza Miran\xc5\xa1ah in levemu krilu mirza Omar \xc5\xa0ejk._NEWLINE_Na za\xc4\x8detku bitke je vojska Zlate horde posku\xc5\xa1ala obkoliti sovra\xc5\xbenika z bokov, vendar so bili vsi njihovi napad odbiti in so se kon\xc4\x8dali z begom. Timurjeva vojska je nato pre\xc5\xa1la v ofenzivo, pognala nasprotnika v beg in begunce zasledovala do Volge ve\xc4\x8d kot 200 km dale\xc4\x8d. Bitka je bila zelo huda in krvava. Vojska Zlate horde je bila popolnoma uni\xc4\x8dena, Toktami\xc5\xa1u pa je uspelo pobegniti.\n_START_SECTION_\nIzgube\n_START_PARAGRAPH_\nIzgube so bile na obeh straneh ogromne. Mohamed Bin Mohamed Odrinski je ocenil, da je Toktami\xc5\xa1eva vojska izgubila ve\xc4\x8d kot 100.000 mo\xc5\xbe. V perzijskih virih je bila Timurjeva zmaga opevana v hvalnicah, v katerih omenjanje \xc5\xbertev ni bilo primerno. Analize so pokazale, da je bilo tudi na Timurjevi strani kak\xc5\xa1nih 100.000 mrtvih.\n_START_SECTION_\nKasnej\xc5\xa1i dogodki\n_START_PARAGRAPH_\nTimur je 26 dni slavil zmago na neskon\xc4\x8dnih zabavah. \xc5\xa0araf Ad Din pi\xc5\xa1e, da je \xc2\xbbimel v taboru toliko kot furije lepih deklet in lepih mladih mladih mo\xc5\xa1kih, da je bilo samo tistih, ki jih je izbral zase, ve\xc4\x8d kot 5.000\xc2\xab. 16. julija je z vojsko od\xc5\xa1el v Samarkand. L.N. Gumilov je o njegovi zmagi zapisal: \xc2\xbbTimurjeva zmaga je imela visoko ceno. To je razvidno iz dejstva, da uspeha ni nadgradil s prehodom na desni breg Volge, ampak ga je omejil na lov na pobegle Tatare in \xc5\xbeivali\xc2\xab._NEWLINE_Toktami\xc5\xa1 je pobegnil neznano kam. O njem ni bilo nekaj \xc4\x8dasa ni\xc4\x8d sli\xc5\xa1ati, ker se je o\xc4\x8ditno skrival na severu bolgarskega ozemlja. Nekateri zgodovinarji menijo, da je njegov poraz pri Kondur\xc4\x8di resno na\xc4\x8del mo\xc4\x8d Zlate horde in ustvaril pogoje za osvoboditev Rusov izpod mongolsko-tatarskega jarma. V bitki je bila pora\xc5\xbeena samo vojska in ne Zlata horda, katere potencial je bil \xc5\xa1e vedno ogromen. Toktami\xc5\xa1 se je vrnil na oblast in ponovno zbral ogromno vojsko. Leta 1395 sta se stara nasprotnika spopadla v bitki pri Tereku, ki je bila \xc5\xa1e bolj krvava od prej\xc5\xa1nje. Toktami\xc5\xa1ev poraz pri Tereku je imel za posledico uni\xc4\x8denje \xc5\xa1tevilnih mest v Zlati hordi, konec njegove vladavine in zaton Zlate horde.'